CELEX: 62018CN0206
Language: el
Date: 2018-03-23 00:00:00
Title: Υπόθεση C-206/18: Προσφυγή της 23ης Μαρτίου 2018 — Ευρωπαϊκή Επιτροπή κατά Δημοκρατίας της Πολωνίας

28.5.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 182/16
            
         Προσφυγή της 23ης Μαρτίου 2018 — Ευρωπαϊκή Επιτροπή κατά Δημοκρατίας της Πολωνίας
   (Υπόθεση C-206/18)
   (2018/C 182/19)
   Γλώσσα διαδικασίας: η πολωνική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: J. Samnadda, J. Hottiaux, G. von Rintelen)
   
      Καθής: Δημοκρατία της Πολωνίας
   
      Αιτήματα
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι η Δημοκρατία της Πολωνίας παρέβη τις υποχρεώσεις που υπέχει από το άρθρο 43 της οδηγίας 2014/26/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, για τη συλλογική διαχείριση δικαιωμάτων πνευματικής ιδιοκτησίας και συγγενικών δικαιωμάτων καθώς και τη χορήγηση πολυεδαφικών αδειών για επιγραμμικές χρήσεις μουσικών έργων στην εσωτερική αγορά (1), παραλείποντας να θεσπίσει τις αναγκαίες νομοθετικές, κανονιστικές και διοικητικές διατάξεις για να συμμορφωθεί προς την οδηγία αυτή και παραλείποντας, εν πάση περιπτώσει, να γνωστοποιήσει στην Επιτροπή τις διατάξεις αυτές·
            
         
               —
            
            
               να επιβάλει στη Δημοκρατία της Πολωνίας, δυνάμει του άρθρου 260, παράγραφος 3, ΣΛΕΕ λόγω παραβάσεως της υποχρεώσεως ανακοινώσεως των μέτρων μεταφοράς της οδηγίας της οδηγίας 2014/26/ΕΕ ημερήσια χρηματική ποινή ύψους 87 612 ευρώ από την ημέρα της δημοσιεύσεως της αποφάσεως του Δικαστηρίου επί της υπό κρίση υποθέσεως·
            
         
               —
            
            
               να καταδικάσει την Δημοκρατία της Πολωνίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Κατά το άρθρο 43, παράγραφος 1, της οδηγίας 2014/26/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, για τη συλλογική διαχείριση δικαιωμάτων πνευματικής ιδιοκτησίας και συγγενικών δικαιωμάτων καθώς και τη χορήγηση πολυεδαφικών αδειών για επιγραμμικές χρήσεις μουσικών έργων στην εσωτερική αγορά, τα κράτη μέλη είχαν την υποχρέωση να θεσπίσουν τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την οδηγία μέχρι τις 10 Απριλίου 2016. Έπρεπε δε να ανακοινώσουν αμέσως στην Επιτροπή το κείμενο των εν λόγω διατάξεων.
   Στις 22 Νοεμβρίου 2017, η Δημοκρατία της Πολωνίας υπέβαλε στην Επιτροπή τρία ήδη υφιστάμενα νομοθετήματα με τα οποία επιχειρείτο η εν μέρει μόνο μεταφορά της οδηγίας 2014/26/ΕΕ. Δεδομένου ότι η Δημοκρατία της Πολωνίας εξακολουθεί να μην έχει ενσωματώσει στην έννομη τάξη της και να μην έχει θεσπίσει όλες τις αναγκαίες διατάξεις, η Επιτροπή αποφάσισε να ασκήσει προσφυγή ενώπιον του Δικαστηρίου της Ευρωπαϊκής Ένωσης.
   Με το δικόγραφο της προσφυγής της, η Επιτροπή ζητεί να υποχρεωθεί η Δημοκρατία της Πολωνίας να καταβάλλει ημερήσια χρηματική ποινή ύψους 87 612 ευρώ από την ημέρα της δημοσιεύσεως της αποφάσεως του Δικαστηρίου επί της υπό κρίση υποθέσεως. Το ύψος της χρηματικής ποινής καθορίστηκε λαμβανομένης υπόψη της σοβαρότητας της παραβάσεως, της διάρκειάς της και της ανάγκης να εξασφαλισθεί ο αποτρεπτικός χαρακτήρας της.
   
      (1)  ΕΕ 2014, L 84, σ. 72.